Liviu Dragnea își va lansa sigur candidatura la alegerile prezidențiale, duminică seară, a spus Cristian Tudor Popescu la Digi24. Jurnalistul a adăugat că liderul PSD speră la un rezultat bun în alegeri și în baza ajutorului care poate veni de la MAI și AEP.

„Este aproape indiscutabil că dl Dragnea își va anunța, își va lansa candidatura la prezidențiale duminică seară. Alte posibilități nu sunt de luat în considerare, gen Călin Popescu Tăriceanu, Dăncilă, Firea, Ecaterina Andronescu. E simplu de demontat fiecare dintre aceste variante.

Care sunt socotelile pe care și le-a făcut dl Dragnea. Anunțul e legat de alegeri, de seara alegerilor și de sentința de pe 27 mai a Înaltei Curți. Alegerile mai întâi. Dragnea scontează pe un rezultat convenabil pentru el, peste 30 la sută și pentru asta speră în ajutorul Autorității Electorale Permanente, care a demonstrat cât de devotată îi este, atunci când a încercat, în ultima clipă, să mărească cvorumul pentru referendum și să îl împiedice pe Klaus Iohannis să facă campanie pentru referendum. Nu că ar fi făcut prea multă campanie de felul acesta dl Iohannis”, a subliniat Cristian Tudor Popescu.

Jurnalistul a spus că Liviu Dragnea se bazează și pe ajutorul Ministerului Afacerilor Interne, condus de Carmen Dan, care „a demonstrat cât de devotată îi este dlui Dragnea pe 10 august anul trecut, în Piața Victoriei, a demonstrat-o la Topoloveni, când i-a ridicat pe cei 11 oameni care protestau pașnic împotriva PSD și cu ocazia parolării orașului Târgoviște, ca să nu îl deranjeze nimeni pe dl Dragnea”.

„Deci ne putem aștepta la orice din partea Ministerului de Interne. Vor avea de dus o luptă dură voluntarii, observatorii de la celelalte partide, pentru ca aceste alegeri să se desfășoare corect. Cea mai eficientă modalitate pentru a împiedica frauda e prezența masivă la vot”, a punctat jurnalistul.

Gazetarul a amintit că Liviu Dragnea „e mult sub procentajul partidului”, așa că si-a făcut socoteala că rezultatul acestor alegeri „este o rachetă de propulsie pentru el în candidatura pentru președinție”.

„Indiferent de rezultatul real al alegerilor, duminică seara nu vom avea decât exit-poll-uri, cele care vor fi. Acolo institutele sondajiste amice dlui Dragnea vor produce niște cifre, așa cum s-a întamplat și în 2009, care să îi permită dlui Dragnea să afișeze o atitudine triumfală și să își lanseze candidatura. Dacă se vor dovedi nereale cifrele a doua zi dimineață, atunci Dragnea poate, din postura de candidat la presedinție, poate să strige că în cursul nopții Iohannis, împreună cu statul paralel, cu Kovesi și Timmermans, au furat alegerile, poate să ceară renumărarea, să ceară chiar reluarea alegerilor, așa cum a facut Erdogan la Istanbul, dar asta din postura de candidat la președinție”, a spus Cristian Tudor Popescu.

Îți recomandăm Ce votăm pe 26 mai

„Pentru data de luni, și-a făcut socoteala dl Dragnea, dacă va fi achitat, o, e minunat, deci încă o rachetă de propulsie perfectă pentru candidatura la președinție. Dacă va fi condamnat, atunci dl Dragnea va lansa sloganul «Am candidat, m-au condamnat » . Așa cum a spus la partid, dacă o să candidez, mă arestează. Acum e foarte simplu să strige am candidat, m-au arestat.

Să vedem cum va fi arestat dl Dragnea, în cazul în care se va pune problema. Să ne imaginăm cum acest minister de interne, sub Carmen Dan, va trimite politiștii să pună în opera decizia instanței. Greu de imaginat. Mult mai greu chiar decât în cazul lui Adrian Năstase. Trăgând linie sub toate aceste calcule, dl Dragnea va candida la președinție, își va anunța candidatura duminică seara.

Dincolo de aceste calcule, dl Dragnea pur și simplu nu poate face pasul înapoi. A fost cel mai activ membru PSD în această campanie așa-zis pentru europarlamentare, care nu a avut nicio treabă cu candidații la europarlamentare. Dl Dragnea a făcut campanie prezidențială împotriva lui Iohannis, împotriva Uniunii Europene, pentru dezotrăvirea roșiilor și peștilor. Cum să vină acum și să anunțe că va candida nu știu cine din partea PSD la prezindențiale. În ultimă instanță, așa cum dl Dragnea a spus, lucrul esențial în legătură cu sine pe care trebuie să ni-l amintim întotdeauna: «Nu vreau să ies din funcție și din viață ca un prost.» Deci în mod clar va candida”, a argumentat jurnalistul.

CTP a mai adăugat că anunțul lansării candidaturii este punctul culminant al campaniei electorale.

„Sigur, a pomenit Dragnea ceva, pe unde s-a dus, pe la Târgoviște, în Moldova, a pomenit vreodată de candidații de pe lista PSD-ului, să-i prezinte? Nici vorbă! Toate textele au fost despre cum are el de gând să reformeze roșiile și castraveții din România, să facă autostrăzi, el, Dragnea, și să dea legea dublului standard, el, Dragnea, prin care vor fi terminate companiile străine. Evident că a fost o campanie prezidențială, cum am spus de o lună de zile, care își are climaxul în seara de duminică, indiferent de rezultatul acestor alegeri, Dragnea oricum își anunță candidatura”, a concluzionat Cristian Tudor Popescu.